Redmond (Washington)

Redmond az Amerikai Egyesült Államok északnyugati részén, Washington állam King megyéjében elhelyezkedő város. A városban van a Microsoft és a Nintendo székhelye. Történet A térségben már tízezer éve is éltek őslakosok. Az első európai telepesek az 1870-es években érkeztek. Luke McRedmond 1870. szeptember 9-én, Warren Perrigo pedig egy évvel később telepedett le. A környékbeli vizek bő lazacállománya miatt a település első neve Salmonberg volt, amelyet a posta 1891-es megnyitásakor Melrose-ra változtattak; az elnevezés a Melrose House elnevezésekor ered. Luke McRedmondot zavarta szomszédja sikere, így 1893-ban, postamesterré válásakor az elnevezés Redmondra módosult. A sűrű erdők és a vizek gazdag halállományának köszönhetően a favágók és halászok könnyen munkához juthattak, később pedig a kereskedők is megjelentek. A Seattle, Lake Shore and Eastern Railway vasútállomása 1889-ben nyílt meg, 1891. május 11-én pedig formálisan is megalapították a települést. Redmond 1912. december 31-én kapott városi rangot. Az 1920-as éveket a gazdasági visszaesés jellemezte. Az alkoholtilalom miatt a szalonok bezártak, ezáltal a város jelentős adóbevételtől esett el. Az erdőket teljes egészében kitermelték, helyükön azonban farmok létesültek. A nagy gazdasági világválság során a legnagyobb iparág a mezőgazdaság volt. A háború után a város gyorsan terjeszkedni kezdett: 1951 és 1967 között területe a korábbi több mint harmincszorosára növekedett. A szomszédos East Redmond városi rangját a legfelsőbb bíróság az 1960-as években visszavonta. Az Evergreen Point függőhíd megépültével a város további fejlődésnek indult. A Népszámlálási Hivatal 1978-ban Redmondot az USA leggyorsabban növekvő városának nevezte. Ekkor számos műszaki cég helyezte át ide székhelyét. Az 1980-as években a belváros áttervezésére irányuló tervek születtek. Az egykori golfpálya helyén létesített Redmond Town Center bevásárlóközpont 1997-ben nyílt meg. Éghajlat A város éghajlata mediterrán (a Köppen-skála szerint Csb). Népesség A 2010-es népszámláláskor a városnak 54 144 lakója, 22 550 háztartása és 13 890 családja volt. A népsűrűség 1261,8 fő/km2. A lakóegységek száma 24 177, sűrűségük 563,4 db/km2. A lakosok 65,2%-a fehér, 1,7%-a afroamerikai, 0,4%-a indián, 25,4%-a ázsiai, 0,2%-a a Csendes-óceáni szigetekről származik, 3,2%-a egyéb, 4%-a pedig kettő vagy több etnikumú. A spanyol vagy latino származásúak aránya 7,8% ( ) A háztartások 32,4%-ában élt 18 évnél fiatalabb. 51,4% házas, 6,9% egyedülálló nő, 3,3% egyedülálló férfi, 38,4% pedig nem család. 26,9% egyedül élt; 7%-uk 65 éves vagy idősebb. Egy háztartásban átlagosan 2,39 személy élt; a családok átlagmérete 2,98 fő. A medián életkor 34,1 év volt. A város lakóinak 22,7%-a 18 évesnél fiatalabb, 7,5% 18 és 24 év közötti, 38,7%-uk 25 és 44 év közötti, 21,6%-uk 45 és 64 év közötti, 9,5%-uk pedig 65 éves vagy idősebb. A lakosok 50,9%-a férfi, 49,1%-a pedig nő. Gazdaság A városban van a Microsoft, a Nintendo, a Physio-Control, a Visible.net és a Data I/O székhelye. 2015-ben a SpaceX bejelentette a közlekedési módokkal és műholdas internettel foglalkozó kutatólabor megnyitását. Redmondban nincs iparűzési adó, helyette munkavállalónként kivetett vállalkozási díjat kell fizetni. Közigazgatás A város polgármesterét és hét képviselőjét négy évre választják. 2003 márciusában szavazást tartottak városmenedzser alkalmazásáról, azonban a javaslat 30–70 arányban elbukott. Oktatás A város iskoláinak fenntartója a Lake Washington Tankerület. A hagyományos intézmények mellett a településen tehetséggondozó és magániskolák is működnek. English Hill városrész intézményeinek fenntartója a Northshore Tankerület. Redmondban van a DigiPen Műszaki Intézet székhelye és a Lake Washington Műszaki Intézet kihelyezett kampusza. A Redmondi Regionális Könyvtár a megyei könyvtárfenntartó második legnagyobb intézménye. Parkok A város parkjainak többsége étkezőhelyekkel és sportpályákkal van felszerelve. A legnagyobb városi park (Marymoor Park) King megye tulajdonában van; itt mászófal, egy kiállított repülőmodell, kutyafuttató, szabadtéri színpad, közösségi kert és sportpályák találhatóak, valamint itt van az állam egyetlen velodromja, amely kerékpáros versenyeknek ad otthont. A településen közel száz kilométernyi túraútvonal található. Kultúra Az 1939-ben Redmond Bicycle Derby néven alapított Redmond Derby Days kerékpáros versenyt és közösségi eseményt július második hétvégéjén rendezik meg. A felvonulást a szombat esti tűzijáték egészíti ki. Az Eastside Symphony és Second Story Repertory társulatok mellett a Redmond Performing Arts Centerben egyéni művészek is fellépnek a városban. Számos parkban állítanak ki szobrokat. A december első szombatján megrendezett Redmond Lights fényünnepen a polgármester irányításával az önkormányzat területén lévő fákat kivilágítják, a városközpont körül pedig sétát tartanak. A régi tűzoltóállomást koncertteremmé alakították át. 2010 óta a városnak udvari költője van. A Marymoor Park Concerts a Marymoor Park szabadtéri színpadán megrendezett nyári koncertsorozat, ahol Norah Jones és a Cirque du Soleil is fellépett. A május és október közötti szombatokon megrendezett termelői piac a régió legrégebbi ilyen eseménye. Egy városi rendelet alapján a 740 négyzetméteres területet közösségi felhasználásra kell megőrizni. Nevezetes személyek Jegyzetek Fordítás Ez a szócikk részben vagy egészben a Redmond, Washington című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Alan J. Stein (1998. november 9.). "Redmond – Thumbnail History" (angol nyelven). HistoryLink.org. Hozzáférés: 2020. október 4. Irodalom Georgeann Malowney: Redmond (Images of America: Washington). (angolul) Chicago: Arcadia Publishing. 2002. ISBN 0-7385-2071-3 Nancy Way: Our Town Redmond. (angolul) Redmond (Washington): Marymoor Museum. 1989. ISBN 0-9624587-2-4 További információk Hivatalos honlap (angolul) Experience Redmond (angolul)